Misingi ya Agano Jipya

Moduli ya Sita: Usuli wa Kitabu cha Matendo ya Mitume

**Maswali ya Kujadili**

1. Ni jambo gani la muhimu zaidi ambalo umejifunza katika somo hili au ni jambo gani hujaelewa vizuri?
2. Uandishi wa Luka unatusaidiaje katika kukielewa vizuri na kukitumia kitabu cha Matendo ya Mitume?
3. Kuna ulinganifu na utofauti gani kati ya Wayahudi wasioamini na Wakristo leo? Je, kuelewa ulinganifu na utofauti huu kuna msaada gani katika kuwahubiria Wayahudi wa sasa?
4. Ni kwa jinsi gani mtazamo wa Agano la Kale juu ya historia ya ulimwengu unapaswa kuathiri fikra zetu kama Wakristo katika ulimwengu wa sasa?
5. Ni jinsi gani maisha na theolojia yetu vinaathiriwa na serikali na tamaduni zetu? Tunawezaje kutambua kama kuathiriwa huku ni kuzuri au kubaya?
6. Ukiyatazama makanisa mengi yaliyopo katika eneo au mji unapoishi, unaona watu wa aina gani katika makanisa hayo?
7. Tunajifunza nini kwa kanisa la kwanza juu ya ushawishi wa kijamii na kisiasa unaotuzunguka?
8. Ukitazama matatizo ambayo yalilikabili kanisa la kwanza kama inavyoelezwa katika Matendo ya Mitume, yapi kati ya hayo unadhani bado yapo katika makanisa yetu ya sasa?
9. Ni kwa jinsi gani unashiriki katika ufalme wa Mungu leo? Wajibu wetu ni upi katika mchakato wa ujenzi wa ufalme wa Mungu?
10. Ni jambo gani unaweza kujifunza kutokana na maisha ya Luka ambalo ni mfano mzuri kwako?
11. Ufalme wa Mungu unapanuka na kuenea kadiri watu wanavyompokea na kumtumaini Yesu Kama Masihi. Je, ukweli huu unapaswa kubadilisha vipi fikra na vipaumbele vyetu?

**TAARIFA YA JUMLA**:

Ufalme wa Mungu ulikuja katika Kristo, lakini si kama vile ambavyo Yohana Mbatizaji alitarajia. Alipomuuliza Yesu kutokea gerezani juu yake, sehemu ya jibu la Yesu ilikuwa, “Heri awaye yote asiyechukizwa nami” (Mathayo 11:6). Alichomaanisha Yesu ni hiki: Umebarikiwa ikiwa uko tayari kutumia karama zako kuhudumu wakati unapoendelea kupuuzwa, kutoeleweka, kukashifiwa, kudharauliwa, kutotambuliwa, kufukuzwa, kukosolewa, kunyanyapaliwa, kuchekwa na hata kuuawa (kama vile Yohana Mbatizaji). Wale ambao hawatachukizwa na haya yanapotokea kwasababu wamefunikwa na utukufu wa Yesu, na anachofanya kuuleta ufalme wake katikati ya udhaifu, watabarikiwa kweli.

**SOMO REJEA**:

Shetani alidhani kwamba, watu wanapomtumikia Mungu ni kwa sababu ya baraka wanazopokea kutoka kwa Mungu . Alisema, “Mwondolee Ayubu baraka zake, naye atakukufuru.” Mke wa Ayubu alijua alikuwa mtu mwadilifu, hivyo mateso ya mumewe hakuyaelewa. Mtazamo wake ulikuwa, “Ikiwa unamtumikia Mungu na hujabarikiwa, maisha hayana maana.” Alimshauri Ayubu amkufuru Mungu ili afe. Marafiki wa Ayubu walijaribu kuyaelewa mateso yake kwa kufikiri kwamba, Ayubu alikuwa ametenda dhambi. Walidhani kwamba ikiwa utamtumikia Mungu ipasavyo, utakuwa na hali nzuri siku zote. Kwa kuwa Ayubu alikuwa na hali mbaya, walisadiki kwamba atakuwa ametenda dhambi. Lakini Ayubu hakujua dhambi yoyote isiyotubiwa na hakulikubali hilo kama jawabu. Wakati Ayubu alisumbuliwa sana na sintofahamu hii, alikuwa akiteseka na bado hakujua dhambi yoyote isiyotubiwa kwa upande wake. Aliendelea kumtumaini Mungu. Baadaye Mungu aliwaambia marafiki wa Ayubu kwamba, Ayubu angetoa dhabihu kwa ajili ya dhambi yao kwa sababu hawakuwa wamesema yaliyosahihi juu ya Mungu kama Ayubu alivyosema.

**Maswali ya Kutafakari**:

1. Soma Yeremia 45:1-5, ambapo tunaona malalamiko ya Baruku kwamba hukumu ya Mungu juu ya Yuda inamzuia kuwa mtu muhimu.
2. Soma na utafakari Zaburi 31:1-3. Unaweza kujifananisha na “umeituliza na kuinyamazisha nafsi yangu kama vile mtoto aliyeachishwa na mama yake”?
3. Je, unamfahamu mtu yeyote aliyeipambania imani yake ya Kikristo, au alieiacha imani ya Kikristo kwasababu “alichukizwa.”? Kwamba Kristo aliruhusu ateseke au asiwe na baraka ama hali nzuri kama alivyotarajia? Kama ndiyo, ulipata hisia gani kuhusu mtu huyo?
4. Je, umewahi “kumchukia” Kristo kwasababu ya matatizo aliyoyaruhusu uyapitie? Kama ndiyo, fafanua kilichotokea, jinsi ulivyopokea, na matokeo yake.
5. Ni kwa jinsi gani matukio hayo yalikufanya ujaribiwe kukata tamaa? Toa mfano.
6. Ni kwa jinsi gani matukio kama hayo yamekusaidia ukue katika imani yako? Toa mfano.
7. Unafahamu kwa kiasi gani kwamba thawabu yako inakuja wakati ujao katika mbingu na nchi mpya na siyo sasa? Toa mifano inayofafanua jibu lako.

**Mambo ya Kufanya:**

1. Katika juma hili, weka kumbukumbu za mara ngapi unatumia karama zako kuwahudumia watu wengine. Onyesha kila mara ikiwa ulipokea thawabu ama la; kama vile kutambuliwa au kupewa shukurani.
2. Waulize Wakristo watano swali hili: “Unajisikiaje unapowahudumia wengine, na pale ambapo huduma yako haithaminiwi au kutambuliwa? Je, hii inaathiri vipi matumizi ya karama zako katika kuhudumia?”
3. Tayarisha na utoe hotuba/mahubiri ya dakika tano juu ya kuwahudumia wengine bila kujali kama wanatambua mchango wako.